SHBA: Shtimi i prodhimit të naftës, pavarësi më e madhe
Ky realitet i ri mund të pakësojë ndikimin e Arabisë Saudite në politikat e Uashingtonit
Ekonomistët thonë se Shtetet e Bashkuara ndodhen në procesin tejkalimit të Rusisë dhe Arabisë Saudite, duke u bërë prodhuesi më i madh i naftës në botë. Kjo do të thotë më pak varësi tek importi i naftës, rritje më e fuqishme ekonomike dhe pozicion më i favorshëm në trajtimin e problemeve politike me Arabinë Saudite dhe me pjesën tjetër të Lindjes së Mesme. Shtimi i përdorimit të teknikave të përparuara të nxjerrjes së naftës, si shpimi me presion hidraulik, po e rrit së tepërmi prodhimin e naftës në Shtetet e Bashkuara, sipas kryeekonomistit në Institutin Amerikan të Naftës, John Felmy. Ai thotë se ekspertët ende janë duke përllogaritur shifrat, por Shtetet e Bashkuara ose janë tashmë prodhuesi më i madh i naftës në botë, ose do të bëhen në të ardhmen. Zoti Felmi thotë se rritja e prodhimit të naftës dhe gazit brenda vendit e ka pakësuar ndjeshëm kërkesën e Shteteve të Bashkuara për naftë nga importi. Presidenti i Insitutit për Studime Strategjike për Energjinë dhe Ekonominë, Michael Lynch, thotë se shtimi i furnizimit me naftë ul çmimin e këtij produkti, duke fuqizuar rritjen ekonomike në Shtetet e Bashkuara. Shqetësimi lidhur me furnizimin me naftë dhe çmimi i naftës ishte një arsye përse Shtetet e Bashkuara dërguan më tepër se gjysëm milioni trupa në Luftën e Parë të Gjirit Persik në vitin 1990, kur Iraku pushtoi Kuvajtin, fqinj me Arabinë Saudite. Analisti Simon Henderson i Institutit për Politikat e Lindjes së Afërme në Uashington thotë se më pak shqetësim lidhur me naftën do ta bëjë më të vështirë për zyrtarët amerikanë që t'i bindin votuesit të paguajnë koston e lartë të veprimeve ushtarake për të ndihmuar në të ardhmen Arabinë Saudite. Zoti Henderson thotë se sauditët janë duke u ankuar se Uashingtoni po e bën veshin shurdh ndaj shqetësimeve të tyre lidhur me shtimin e fuqisë së Iranit rival dhe se nuk ka dëshirë të marrë veprime të forta për t'i dhënë fund luftës civile në Siri. Në të kaluarën, sauditët e ndihmuan Uashingtonin kur i rezistoi rritjes së çmimit të naftës, duke shtuar prodhimin e naftës. Analisti Henderson thotë se tensionimi i marrëdhënieve me Uashingtonin mund të bëjë që ata të kenë më pak dëshirë t'i vazhdojnë këto veprime. Por analistja në Institutin për Analizat e Sigurisë Globale, Anne Korin, thotë se çmimet e naftës janë rritur vitet e fundit, pavarësisht nga veprimet e Arabisë Saudite. Ajo thotë se ushëheqësit sauditë mund t'i mbjanë çmimet e naftës të larta në të ardhmen, për shkak të nevojës për më tepër të ardhura. Analistja Korin thotë se udhëheqësi sauditë u tronditën nga revoltat e pranverës arabe në vende të tjera dhe i stuan së tepërmi shpenzimet në fushën sociale, me shpresën për të rrafshuar pakënaqësitë që mund të rrezikonin pushtetin e tyre. Por shtimi i prodhimit të naftës në Shtetet e Bashkuara mund ta pakësojë ndikimin saudit tek çmimi i naftës për amerikanët.